Kleuter verdrink by Jhb-huisArgieffoto Athlenda Mathe, woordvoerder van Netcare 911, het gesê paramedici is omstreeks 16:20 na die huis in Sandringham ontbied. Sy het gesê dit is nie duidelik hoe lank die dogtertjie in die water was voordat sy uitgehaal is nie. “Die kleuter het geen teken van lewe getoon nie en daar was niks wat vir haar gedoen kon word nie. Sy is op die toneel dood verklaar,” het Mathe gesê. Meer besonderhede rondom die verdrinking was nie onmiddellik beskikbaar nie. In ŉ soortgelyke voorval moes ŉ kleuter Maandagmiddag per helikopter vanaf Noordwes na ŉ hospitaal in Johannesburg gebring word nadat hy in ŉ visdam geval het. Mathe het gesê paramedici kon daarin slaag om die kleuter by te bring ná die byna-verdrinking, maar sy toestand was met sy aankoms by die hospitaal steeds kritiek.